Program Vestfold KrF 2023-2027

**REGIONAL UTVIKLING**

**NÆRING**

Lønnsomme arbeidsplasser og bedrifter er en forutsetning for bosetting, aktivitet og velferd. KrF vil legge forholdene til rette for næringslivet ved å gi forutsigbare rammer som legger til rette for bærekraftig verdiskaping med hensyn til både etikk, økonomi og miljø. KrF vil føre en næringspolitikk som bidrar til flere arbeidsplasser, innovasjon og nyskaping. Særlig er det viktig å legge til rette for små og mellomstore bedrifter med rammevilkår slik at de kan få vokse og utvikle seg. Næringsetablering i nærområdet vil gi levende byer og bygder.

KrF vil gi støtte til forskning og næringsutvikling, særlig innen sirkulær økonomi.

**Vestfold KrF går inn for:**

* å legge til rette for at bedrifter vil etablere seg i fylket, slik at vi kan beholde den høye kompetansen vi har i regionen
* en videre utvikling av Sandefjord Lufthavn Torp i samsvar med regionale og lokale behov
* at yrkesutdanningen i større grad tar hensyn til næringslivets behov
* fylkeskommunen skal aktivt rekruttere mennesker med minoritetsbakgrunn, samt forsterke virkemidler for at et større antall mennesker med minoritetsbakgrunn blir vurdert i søknader til stillinger i fylkeskommunen
* at næringslivet ikke driver sosial dumping, og har hvit økonomi.
* bidra til at Larvik havn blir styrket.
* stimulerer til norsk eierskap i industriforetak med viktig kompetanse og forskning
* tilrettelegge for næringsutvikling der folk bor
* løpende se etter nye muligheter for næringsetablering som følge av endringer i infrastruktur og muligheter gjennom ny teknologi
* klimapositive næringer bør få de beste vilkår for utvikling.
* næringsutvikling som ikke rammer dyrka mark
* styrke små og mellomstore bedrifter.
* anbudene må ha en størrelse slik at lokale entreprenører også kan gi anbud
* å arbeide for å få vår andel av offentlige arbeidsplasser til regionen.

**ENTREPRENØRSKAP**

Samfunnet endrer seg, og med det skapes det nye behov for varer og tjenester, og nye måter å drive næring på. For KrF er entreprenørskap og nyskaping en viktig del av næringsutviklingen i fylket vårt. I fylket har vi mange spennende bedrifter, som for eksempel lokale matprodusenter og bryggerier, som er resultat av godt og velfungerende entreprenørskap. Fylket har viktige samarbeidspartnere som bistår bedrifter i etableringsfasen

KrF går inn for:

* å støtte og videreutvikle inkubatorordninger, som gir nye bedrifter tilgang på kompetanse og utstyr
* å fremme tiltak som kan utvikle kreativitet og grunderevne i alle aldersgrupper
* å tilrettelegge for næringsutvikling der folk bor

**FORSKING, UTVIKLING OG INOVASJON**

Et samfunn i stadig endring og utvikling, fordrer konstant kunnskapsutvikling. For at samfunnet skal være bærekraftig, må vi finne nye måter å drive næring på, som ivaretar behovet for varer og tjenester, men som samtidig tilgodeser miljøet. Dette medfører at vi er i behov av ny kunnskap, innovative tanker og ideer.

KrF går inn for:

* å bidra til utvikling innen produksjon av bioenergi
* å styrke samhandlingen mellom fylkeskommunen, Innovasjon Norge, universitetet og forskningsmiljøet.
* å støtte tiltak som fremmer innovasjon og nytenking

**TURISME OG REISELIV**

Vestfold fylke er et yndet ferie- og reisemål for både nasjonale og internasjonale borgere. Med flotte strender, båtliv, campingplasser, hoteller og kulturelle arrangementer, har fylket mye å tilby turister. Reiselivsnæringen er en av de viktigste næringene i fylket vårt, og gir verdiskaping, pulserende byer, attraktive boområder og mange arbeidsplasser. Visit Vestfold er en viktige aktører i satsningen på økt og bærekraftig turisme.

KrF går inn for:

* å styrke markedsføringen som viking- og middelalder fylke.
* å bidra til å få Gokstadhaugen, Oseberghaugen og Borrehaugene inn på Unescos verdensarvliste.
* å markedsføre Færder nasjonalpark i forbindelse med reiseliv og turisme.
* å gjøre landbruksbaserte opplevelsestilbud til en del av fylkets reiselivsstrategi
* å satse på sykkelfylket Vestfold
* å videreutvikle opplevelsesmuligheter langs kysten
* å sørge for å balansere reiseliv opp mot miljøhensyn, artsmangfold, husdyrhold og lokale interesser.
* å bidra til samarbeid også med ideelle organisasjoner og kommersielle aktører innen reiseliv og opplevelser

**AREAL OG LANDBRUK**

Vestfold er et folkerikt fylke med stort press på dyrkede og dyrkbare arealer. For hele Norge er det 1% av arealet som er dyrket mark, mens for Vestfold er det 3%. Byer og tettstedene ligger tett på de mest fruktbare områdene og historisk har betydelige områder med god matjord blitt bygget ned med boliger, næringsbygg og infrastruktur. KrF vil verne om den dyrkede og dyrkbare jorda i Vestfold. Dette er næringsarealer for bonden, og det skal gi oss mat på bordet i årene som kommer. Byene i Vestfold har nå blitt en del av større kommuner, dette gir bedre mulighet for å verne jordbruksarealene fordi det finnes andre alternative områder. KrF vil jobbe for at jordvernstrategier hos statsforvalter og kommunene følges opp.

Vestfold har ikke bare større andel av arealet som det kan dyrkes mat på, fylket har også et klima som gjør at grønnsaker, frukt og matkorn har de beste mulighetene for å gi gode avlinger. Dette har gjort at matvareindustrien i Vestfold har mange sysselsatte og gir stor verdiskapning.

Vestfold har også større skogsområder. Skogbruket er en viktig næring og skogen har stor betydning som rekreasjonsområder for innbyggerne og er viktig for karbonfangst og biologisk mangfold.

Et levende jordbruk og skogbruk er en viktig næring i seg selv, men også en nødvendig beredskap for selvforsyning. I tillegg er det en veldig viktig kulturbærer som må få mulighet for en framtidsrettet utvikling.

KrF ønsker å bidra til at den tradisjonelle landbruksdriften skal ha gode kår og inntekter som står i forhold til innsatsen og inntekter ellers i samfunnet.

KrF ønsker å jobbe spesielt med utvikling av turisme relatert til landbruksnæringen og «Inn på Tunet» konseptet. Her mener vi at vi har spesielle muligheter for en positiv næringsutvikling til beste for hele samfunnet.

KrF går inn for:

* å styrke samarbeidet med kommunene om arealforvaltning.
* at der dyrket eller dyrkbar mark må brukes for å løse nødvendig infrastruktur, skal dette arealet som minimum, erstattes av et tilsvarende areal i størrelse og kvalitet.
* at det fortsatt er attraktivt for næringsmiddelindustrien å være etablert i Vestfold.
* at det støttes opp om gründere og produsenter som kan øke mangfoldet og tilgang på regionale spesialiteter og lokale matvarer.
* å styrke samhandlingen mellom aktører innen landbruket, mat og næringsmiddelindustrien med tanke på å utnytte klyngeeffekter.
* at det tas vare på eksisterende og øke antallet «Inn på Tunet» gårder i Vestfold i samarbeid med aktuelle aktører.
* å øke verdiskapningen for landbruksbasert tjenesteproduksjon gjennom å gjøre landbruksbaserte opplevelsestilbud til en del av vår reiselivsstrategi.
* at samhandlingen mellom landbruket og turistnæringa i fylket bedres
* at fylkeskommunen fortsetter samarbeidet med landbruks- og næringslivsorganisasjonene i utviklingen av regionale planer.
* at hensyn til kulturminner balanseres mot hensynet til aktiv matproduksjon.
* at Fylkeskommunens kollektivtrafikk fortsatt vil bruke biogass basert på ressurser fra bl.a. landbruket.
* at det stimuleres til mer grøfting og andre hydrotekniske tiltak som gjør jorda i stand til å håndtere mer intens nedbør.
* at det er god dialog med næringen i det regionale planarbeidet for klima, miljø og energi.
* bidra til utvikling innen produksjon og bruk av bioenergi.
* styrke den selveiende bonden ved praktisering av jord og konsesjonsloven.
* legge til rette for å videreutvikle skogressursene og forsterke skogens bidrag til CO2-opptak og lagring av karbon gjennom et aktivt skogbruk og utnytting av produksjonsmulighetene.
* stimulere bygge-bransjen til nyskaping og bruk av tre som byggemateriale.
* styrke grunnlaget for skogbruket gjennom kostnadsreduserende tiltak, fjerning av flaskehalser i infrastrukturen og utbygging av skogsbilveier/tømmerterminaler.

**SAMFERDSEL**

Å forebygge og løse utfordringer som ikke kjenner kommunegrenser og fylkesgrenser er viktig, derfor er utstrakt samarbeid med kommuner nødvendig. Selv om Vestfold, Telemark og Buskerud nå er reetablert som fylker, er det viktig med et godt samarbeid mellom de nye fylkene om felles utfordringer.

I de nye fylkene får vi større ansvar for den regionale utviklingen. Her er de viktig at vi utnytter de felles arenaene vi allerede har. Universitetet i Sørøst- Norge (USN) med campus i fylket, vår regionale flyplass Torp der vi sammen med vertskapskommunen Sandefjord eier over 85% av aksjene, det nye dobbeltsporet mellom Larvik og Porsgrunn og ny E18 er alle eksempler på områder der det har vært god samhandling i flere år.

Den sterke industritradisjonen og landbruket kan sammen med gründerånden og teknisk kompetanse, gi oss nye og spennende arbeidsplasser.

Moderne teknologi gjør at stadig flere kan utføre arbeidet uavhengig av å forflytte seg hver dag. Derfor må det fortsatt satses på utbygging av raske mobil og bredbåndsløsninger.

Det er derfor viktig at vi har god infrastruktur i hele fylket som gjør at det skapes og beholdes næringsvirksomhet.

KrF vil jobbe for at Vestfoldbanen utbygges så raskt som mulig, i første omgang med dobbeltspor Stokke-Sandefjord, da dette legger til rette for to tog i timen mellom Oslo og Skien, og at Flytoget kan gå mellom Gardermoen og Torp. Det er viktig at tilbudet opprettholdes i utbyggingsfasen og at rutetilbudet forsterkes slik at jernbanen blir det foretrukne transportmiddel mellom byene. KrF vil fortsette samarbeidet med fylkene sør for oss for at Grenlandsbanen kan planlegges og bygges slik det er beskrevet i dagens Nasjonale transportplan.

I 2018 ble E18 ferdig gjennom Larvik og vi har nå firefelts vei fra hovedstaden til Langangen. Nye veier bygger nå E 18 i Grenland. Dette er viktig for næringslivet og vil bety større trafikksikkerhet.

I Vestfold vil KrF nå satse på bedre veiforbindelse innad i fylket og tryggere skoleveier, og vil jobbe for at fylkene får midler som gjør at det er mulig å redusere etterslepet på vedlikeholdet av fylkesveiene våre.

Vi trenger å legge til rette for mer bruk av sykkel ved å ha sammenhengende sykkelveier i byer og tettsteder. Økt bruk av sykkel er bra, både for helsen og miljøet.

KrF aksepterer byvekstavtaler som prinsipp, og vil støtte slike der det er lokal tilslutning til det.

Klimaendringene stiller større krav til tuneller, bruer og håndtering av store nedbørsmengder. Dette må håndteres.

Vestfold KrF går inn for:

* en videre utvikling av Sandefjord Lufthavn Torp
* å jobbe for at Vestfoldbanen utbygges så raskt som mulig
* å fullføre planleggingen av Grenlandsbanen
* å legge til rette for mer bruk av sykkel ved å ha sammenhengende sykkelveier
* å bruke nedlagte jernbanetraseer til sykkelveier der det er mulig
* å etablere Godsterminal ved Kopstad
* å redusere etterslepet av vedlikehold på fylkesveiene
* en kraftig satsing på trafikksikkerhetstiltak med nullvisjon
* å styrke kollektivtilbudet der det er grunnlag for det
* å videreutvikle samarbeidet med tog og buss
* å sikre en god TT ordning (Transporttjenesten for funksjonshemmede)

**MILJØ**

Miljøpolitikken må ta utgangspunkt i forvalteransvaret. Menneskene er forpliktet til å forvalte ressursene i samsvar med jordas tåleevne og til beste for kommende generasjoner. Vestfold har en unik kyst, landets beste matjord og flotte rekreasjonsområder tett på der folk bor.

Det er av stor betydning å videreføre prinsippene for bærekraftig utvikling der man i god dialog med kommunene verner om disse områdene.

Innsatsområdene bør være energi og transport, energisparing i bygg, arealplanlegging, biologisk mangfold og rettferdig fordeling.

Oslofjorden og Indre Skagerak er i en miljøkrise. Det må settes i gang tiltak raskt, og KrF forventer at nasjonale myndigheter, sammen med kommunene, tar ansvar for å finansiere og koordinere arbeidet med opprydding.

Statlige myndigheter og kommuner/fylkeskommuner rundt Oslofjorden, setter i verk tiltak for rensing av kloakk, redusere overfiske, og begrense avrenning fra landbruk.

Vestfold KrF går inn for:

* at energibruk i kollektivsektoren skal være fossilfri.
* å legge til rette for bruk av lokalt produsert biogass.
* Å legge til rette for flere ladestasjoner for el-biler i Vestfold
* energiøkonomisering i fylkeskommunenes egne bygg
* å planlegge og bygge plusshus (hus som produserer sin egen energi) i fylkeskommunale nybygg.
* å stimulere til utbygging av solenergi på nye og eksisterende bygg
* å ta vare på kulturlandskapet og det biologiske mangfoldet
* å sikre våre vannkilder mot forurensning
* at fylkeskommunen setter krav til miljøvennlige produkter i sine innkjøp og setter krav til entreprenører og utbyggere.
* arealplanlegging som reduserer det totale transportbehovet
* tiltak for marin restaurering

støtte til frivilligheten for å stimulere til opprydding

**INTERNASJONALT SAMARBEID**

Internasjonalt samarbeid er en del av det regionale utviklingsarbeidet. Vestfold deltar i en del samarbeidsprosjekter via internasjonale og regionale organisasjoner. Dette arbeidet må baseres på viktige områder som næringsliv, utdanning, kultur og demokratibygging. Vestfold fylkeskommune har vært en pådriver i samarbeidet om transportkorridorer i Nord Europa.

Vestfold fylkeskommune har i flere tiår hatt et godt samarbeid med Litauen og spesielt byen Kaunas. Situasjonen i 2023 med krig i Europa gjør det viktig at vi beholder og utvikler samarbeidet med landet. Skolesamarbeid er et av områdene som bør videreføres

* Vestfold KrF går inn for:
* å videreføre det internasjonale engasjement som fylkeskommunen har i dag
* å støtte internasjonale samarbeidstiltak ved den enkelte skole

**UTDANNING OG KOMPETANSEBYGGING**

Utdanning er den viktigste forutsetningen for samfunnsutvikling. Den videregående opplæringen i Vestfold skal kvalifisere elevene for videre utdanning og arbeid og gjøre dem i stand til å ta gode valg for videre skolegang og yrkesliv. Opplæringen skal bidra til å dekke samfunnets behov for arbeidskraft og kompetanse. Den skal gi elevene teoretisk og praktisk kunnskap, og samtidig fremme personlig vekst, kritisk sans, samfunnsengasjement og
ansvar hos den enkelte. Opplæringen må bygge på de kristne og humanistiske verdier og demokratiske idealer. Skolene skal ha evidensbasert kunnskap om kjønn, og det skal være vanskelig for organisasjoner å komme inn for å påvirke undervisningen.

Vi lærer hele livet, og kompetansebehovene både hos den enkelte og i samfunns- og arbeidslivet endrer seg over tid.

Livslang læring er et viktig prinsipp i norsk utdanningspolitikk. Målet er at alle skal ha mulighet til å tilegne seg ny kunnskap og utvikle evnene sine hele livet.

Vestfold KrF vil sikre et variert og godt opplæringstilbud i hele fylket. Som et supplement og alternativ til den offentlige utdanningen, vil KrF legge til rette for private, ikke-kommersielle videregående skoler og folkehøgskoler. Samlet sett vil disse aktørene være i stand til å tilby nødvendig kompetanse i et livslangt perspektiv, tilpasset den enkeltes behov og forutsetninger for læring.

Videregående skole skal være en god skole for alle elever. Et godt psykososialt læringsmiljø og individuell tilrettelegging er viktig for å sikre at elevene fullfører studieløpet. Trivsel og mestring er viktige forutsetninger for læring, og en målsetting for skolene er at alle elever og personale skal lykkes med noe hver dag.

Samarbeidet mellom skole, næringsliv og forskningsmiljøer må fortsatt utvikles slik at opplæringen blir mer relevant og møter de krav dagens samfunn stiller. Friskoler skal være et supplement og alternativ til den offentlige skolen.

Det er viktig å følge opp Regional plan for helhetlig opplæringsløp, for å sikre at alle skolene våre har høy kvalitet.

**KVALITET I VIDEREGÅENDE OPPLÆRING**

**Enkeltelever**

Vestfold KrF går inn for:

* å legge til rette for at så mange som mulig får vitnemål i videregående skole
* å legge til rette for intensivskolering med mulighet for ny eksamen for elever som stryker på avsluttende eksamen i videregående skole
* å stimulere til elevbedrifter og entreprenørskap
* å følge opp målsetting om ressurser til tilpasset opplæring og individuelle opplæringsavtaler
* at elever med særskilte behov får kvalifisert oppfølging etter sakkyndig vurdering og tilråding
* at kontaktlærere får mer tid til oppfølging av elever
* å fornye og forbedre norskopplæring som sikrer at alle får et tilbud om opplæring på̊ et tilfredsstillende nivå̊.
* å gi minoritets språklige barn og unge gode norskkunnskaper, grunnleggende ferdigheter og faglig kompetanse.

**Lærlinger**

Vestfold KrF går inn for:

* at alle kvalifiserte elever som trenger lærlingplass skal få det, i privat eller offentlig sektor
* at bedrifter som har hatt lærling automatisk får tilbud om ny lærling
* å kvalitetssikre opplæringen for lærlinger
* at fylkeskommunale virksomheter tar inn flere lærlinger
* å gjennomføre regelmessige undersøkelser blant bedrifter og offentlige virksomheter for å kartlegge fremtidig kapasitet for å ta imot lærlinger

**Skolesamfunnet**

Vestfold KrF går inn for:

* å forebygge og bekjempe mobbing i skolene
* at størrelsen på klassene ikke overstiger 30 elever på studieforberedende utdanningsprogram og 16 elever på yrkesfaglige utdanningsprogram, uansett fag
* å overføre ansvaret for skolehelsetjenesten til fylkeskommunen
* at de videregående skolene tar aktivt del i prosessen om bærekraftig utvikling og det grønne skiftet (omlegge strukturene våre mer miljøvennlig)
* at de videregående skolene i Vestfold blir dysleksivennlige.
* å legge til rette for at elever i videregående skoler kan jobbe deltid i omsorgsinstitusjoner.
* å styrke samarbeidet mellom videregående skole og lokalt næringsliv, blant annet ved å gi tidsressurser til deltakelse i nettverk og arenaer for samhandling og kompetanseutveksling
* flere yrkesgrupper i skolen.
* Å bidra til et mangfold av offentlige, private og ideelle utdanningsaktører i fylket, gjennom å inngå samarbeidsavtaler og sikre en rettferdig finansiering.
* å sikre at oppfølgingstjenesten har nok ressurser
* å øke satsningen på videregående opplæring for voksne i regi av fylkeskommunen
* at fylkeskommunen også kan gi tilbud til voksne uten rett til videregående opplæring

**Rådgivingstjenesten**

Vestfold KrF går inn for:

* å utvikle en god rådgivningstjeneste, særlig med henblikk på samarbeid mellom grunnskole/ videregående skole, mellom de videregående skolene, og privat/ offentlig arbeidsliv
* å øke tidsressursen for rådgivningstjenesten
* å sikre kompetanse blant alle rådgivere
* at skolen i samarbeid med offentlig og privat arbeidsliv veileder elevene i utdanning- og yrkesvalg og ruster dem til deltakelse i arbeidslivet

**Organisering av videregående opplæring**

Vestfold KrF går inn for:

* å sikre elevene et bredt fagtilbud
* å forbedre tilretteleggingen for den enkelte elev
* å legge til rette for å tilby praksisbrev til elever i risikogruppen som står i fare for å falle tidlig ut av opplæringsløpet
* å utvikle skoletilbud og lærlingplasser i samarbeid med nabofylker
* å satse på rekruttering og etter- og videreutdanning av yrkesfaglærere
* fritt skolevalg for hele fylket

**Høyere utdanning i fylket**

Vestfold KrF går inn for:

* å legge til rette for både private og offentlige fagskoler
* at fagskoler skal bidra til å dekke kompetansebehovet i arbeidslivet
* å støtte Universitetet i Sørøst- Norge (USN) sin rolle som fylkets kompetansesenter innen forskning og utdanning
* å fortsette samarbeidet med USN og annen høyere utdanning i fylket, blant annet for å ivareta de faglig sterkeste elevene

**KULTUR IDRETT OG FRITID**

**KULTUR**

Vestfold skal profilere seg med et mangfoldig kulturliv. Kunst og kultur har en egenverdi og er grunnleggende for livskvalitet, trivsel, verdibygging og utvikling. Kultur er en kilde til kreativitet, opplevelse og kunnskap. Vestfold KrF vil sikre et mangfoldig, inkluderende og stimulerende kulturtilbud. Kulturpolitikken må bidra til å styrke både det profesjonelle og det frivillige kulturlivet. Vår kristne kulturarv skal gjennomsyre samfunn og kulturliv, samtidig med at vi møter andre kulturer med respekt. Vestfold KrF vil bidra med god kontakt og dialog mellom ulike religioner og kulturer.

 Vestfold KrF vil arbeide for:

* å støtte opp om ulike kultursatsninger innen musikk, film, litteratur, billedkunst og teater
* å styrke gode kunst- og kulturtilbud til alle barn og unge gjennom «Den kulturelle skolesekken»
* å støtte «Ung kultur møtes» (UKM)
* å styrke kunst- og kulturtilbud for eldre gjennom «Den kulturelle spaserstokken»
* å sikre det frivillige kulturlivet
* å legge til rette for flerkulturell deltakelse og kulturbasert integrering
* å styrke deltakelse og tilgjengelighet i kulturtilbudene for funksjonshemmede
* å videreutvikle kulturfestivalene i fylket
* å ivareta våre minoritetsgruppers kultur
* å oppmuntre ungdomsorganisasjoner til aktivt å drive holdningskampanjer mot rusmidler

**FRILUFTSLIV OG IDRETT**

* Vestfold KrF går inn for:
* å støtte tiltak som stimulerer til fysisk aktivitet og gir god folkehelse, for eksempel turløyper og nærmiljøanlegg
* å støtte og stimulere til samarbeid mellom toppidretten og skolene i fylket
* at fylkeskommunen støtter opp om antidopingarbeidet i trenings- og idrettsmiljøene
* å tilrettelegge for flere friluftsområder
* å gi støtte til breddeidretten
* å sikre at fylkeskommunale anlegg er tilgjengelig for alle uansett funksjonsnivå
* å videreføre arbeidet med å sikre områder av regional verdi, som verneområder og det som brukes som friluftsområder

**KUNST OG KULTURFORMIDLING**

 Vestfold KrF går inn for:

* å presentere mangfoldet av kulturlivet i fylket
* å ta vare på/utvikle kulturelle arenaer og attraksjoner
* å styrke det kulturelle arbeidet som utføres i frivillige organisasjoner
* å støtte barne- og ungdomsaktiviteter som driver med kunst og kulturformidling
* å støtte opp om Ungdommens kulturmønstring (UKM)
* å satse på økt kultur- og kunstforståelse i skolen gjennom «Den kulturelle skolesekken», med kvalitetssikrede tilbud
* å opprettholde Marinemusikken i Horten, som har en flere hundreårig historie og er en viktig kulturinstitusjon

**KULTURVERN**

Vestfold KrF går inn for:

* å sikre registrerte kulturminner for fremtiden, og gjøre disse bedre kjent og lettere tilgjengelig for folk blant annet gjennom bedre skilting
* å arbeide for en sammenhengende pilegrimsled gjennom fylket i nært samarbeid med kommuner og kirker.
* å utvikle Vestfold som en viking- og middelalder fylke der Kaupang og Midgard får sentrale roller i tillegg til de etablerte museene
* å gjøre museene til aktive sentra som kan gjøre historien levende og tilgjengelig for alle

**FOLKEHELSE**

Å fremme folkehelse er en av fylkeskommunens hovedoppgaver. Folkehelseperspektivet gjennomsyrer alle områder i samfunnet, være seg trafikksikre veier, skolehelsetjeneste, tannhelse, friluftsområder, arbeidsmiljø og idrettsarenaer. En god helsepolitikk er av stor betydning for innbyggerne i Vestfold.

KrF er opptatt av forebyggende arbeid innen området folkehelse. De frivillige organisasjonene utfører en rekke tiltak som har betydning for store befolkningsgrupper.

Vestfold KrF har vært og vil fortsatt være en pådriver for å legge til rette for gode tiltak som fremmer folkehelse. Forebyggende helsearbeid er en viktig del av den regionale utviklerrollen.

KrF mener at alle barn, unge og voksne skal få et tilgjengelig og likeverdig tjenestetilbud av høy faglig kvalitet, uavhengig av funksjonsevne, sosial bakgrunn og hvor man bor i fylket.

Vestfold KrF går inn for:

* å opprettholde og utvikle en god, offentlig tannhelsetjeneste
* å videreføre samarbeidet med kommunene «om trygge lokalsamfunn» og trafikksikre kommuner
* at frivillige organisasjoner sikres en naturlig plass i det forebyggende helsearbeidet blant barn og ungdom
* å satse bredt på folkehelse og fysisk aktivitet i samarbeid med kommunene, idretten og de frivillige organisasjonene.
* å sikre at alle fylkeskommunale bygg har universell utforming
* at arbeid med forebygging av psykisk helse hos barn og unge styrkes
* å ha fokus på selvmordsforebyggende arbeid
* å tilby alternativ vei til utdanning
* å legge til rette for rusfrie arenaer, spesielt for barn og unge
* å øke kunnskapen i befolkning om hva som fremmer folkehelse.
* at rusmisbrukere får relevant behandling og godt ettervern
* at frivillige og ideelle organisasjoner får støtte til behandlingsopplegg og ettervern for rusmisbrukere
* Sikre at fylkeskommunale arbeidsplasser aktivt rekrutterer mennesker med minoritetsbakgrunn, samt forsterke virkemidler for å hindre at mennesker opplever utenforskap, men blir vurdert i søknader til stillinger i arbeidslivet